|  |  |
| --- | --- |
|  | logo |
| |  | | --- | | Bispemøtet | |  | |  | | adresse |

|  |  |  |  |
| --- | --- | --- | --- |
| *Dato:* | *Vår ref:* | *Deres ref:* | *Arkiv nr:* |
| 20.05.2016 | moe |  |  |

**Ang veiledninger fra Bispemøtet**

Bispemøtet har nylig gitt ut tre veiledninger: «Dåp av asylsøkere», «Religionsmøtet ved kirkelige handlinger» og «Om privat prestetjeneste». Presteforeningen har allerede i brev av 22.04.16 uttrykt noen synspunkter på sistnevnte. Sentralstyret har nå lest og drøftet de to andre veiledningene, og Presteforeningen har noen spørsmål og synspunkter i forlengelsen av dette.

Vi stiller samme spørsmål til de to veiledningene som til vedtaket om privat prestetjeneste: Hvilken kirkerettslig status har denne typen veiledninger? Hvordan binder de prester og/eller biskoper i deres tjeneste?

Vi forutsetter at Bispemøtet ikke gjennom veiledninger mener å utfordre prestens profesjonelle og faglige selvstendighet i tjenesteutøvelsen, og veiledningene selv forutsetter også at en kontekstuelt basert faglig skjønnsutøvelse stadig må foregå i lokale, kirkelige enkeltsaker. Som tidligere anført antar Presteforeningen derfor at veiledningene sett fra biskopenes ståsted er et kollegialt uttrykk for utøvelse av tilsyn, og altså forteller ansatte og menigheter hvordan de kan forvente å bli møtt av tilsynet i sakene som tas opp. De blir dermed også indirekte en veiledning (når det gjelder prestene) til hvordan den enkelte prest utøver sitt pastorale skjønn. Men er de en veiledning, eller ønsker de å være noe mer og tydeligere? Ser biskopene dermed for seg at det kan reises tilsynssak med basis i den enkelte veiledning?

Et annet aspekt som særlig gjelder veiledningen om religionsmøtet er at den legger til grunn en bestemt forståelse av forholdet mellom vår egen tro og andre religioner, selv om dette ikke er tydelig uttrykt. Presteforeningens medlemsmasse preges av et mangfold av religionsteologiske ståsteder, uten at dette så langt har vært sett som problematisk for vår kirkelige virksomhet og vårt fellesskap. Her er det også interessant å merke seg at det i Kirkemøtets sakspapir til saken KM 15/12 «Religionsmøte og dialog» sies eksplisitt at vi lever i en kirke med et mangfold av synspunkter i dette feltet: «Kirkemøtesaken har ikke som mål å utmeisle teologi om Den norske kirkes syn på andre religioner, og det er neppe ønskelig, for her finnes det ulike synspunkter og tilnærminger.» Det er mulig å lese en viss forskjell i tilnærmingen mellom Bispemøtet og Kirkemøtet. Vi ønsker oss også på bakgrunn av dette en tydeligere tale om hvordan disse veiledningene er å forstå.

Presteforeningen tror denne typen veiledninger kan bli viktige og interessante hvis de fastholdes som nettopp veiledninger – en støtte til å utøve godt skjønn i den enkelte situasjon. Vi tror imidlertid særlig veiledningen om religionsmøtet bør stå i dialog med annen refleksjon. Vi har fått reaksjoner tilbake fra prester som mener veiledningens synspunkter ikke er helt treffende i møte med de utfordringene de møter i praksis. Veiledningen reflekterer dessuten i liten grad at Den norske kirke representerer majoritetskulturen og majoritetsreligionen, og at det derfor også er en skjev maktrelasjon i religionsmøtene veiledningen fokuserer på. Dette blir særlig utfordrende når det gjelder begravelser. Mange steder vil disse situasjonene spisses ytterligere til ved at det skjer i bygder og på steder der det bor få fra andre religioner. Å la f.eks. en ektefelle få legge noe inn i seremonien som gir gjenkjennelse og trygghet ut fra egen tro og kultur kan ikke utelukkende forstås som et religionsmøte. Situasjonen har klare sjelesørgeriske aspekter som presten bør ta hensyn til. Andre kommentarer har påpekt at veiledningens religionsteologiske ståsted er vel mye preget en eksklusivistisk holdning til andre religioner, og mindre har latt seg påvirke av holdningene som styrer mye av dialogarbeidet i vår kirke i dag.

Veiledningene er kommet ut samtidig med boka «Dialogteologi på norsk», med forord og anbefaling fra Stavanger biskop. Denne er av Kirkemøtet anbefalt til videre studier sammen med veiledningen «Religionsmøtet ved kirkelige handlinger». Vi håper Bispemøtet vil støtte opp om arbeid med utvikling av studiemateriell med basis i materialet både i veiledningen og i denne boka.

Generelt ønsker Presteforeningen å bli hørt i saker som angår presters daglige tjeneste. Når Bispemøtet kommer med veiledninger til presters tjeneste er dette typisk slike saker vi ønsker å høres på. Vi tror som tidligere nevnt at noe bredere høringsgrunnlag enn biskopene selv kunne bidratt positivt til utformingen av veiledningene.

Veiledningene, og særlig den om religionsmøter i kirkelige handlinger, har avfødt diskusjoner i flere fora. Reaksjonene tilsier at veiledningene snarere bør føre til samtaler, diskusjoner og videre refleksjon, heller enn å bli betraktet som siste ord i sakenes anledning. Presteforeningen vil bruke sine nettsider som et sted for slike diskusjoner, og legger ut lenke til veiledningene sammen med kommentarer til dem og en oppfordring til videre samtale både lokalt og på våre nettsider. Vi håper dette blir et konstruktivt bidrag til videre samtale om viktige problemstillinger.

Vennlig hilsen

DEN NORSKE KIRKES PRESTEFORENING



Martin Enstad, Leder